इंग्लैंड ने पाकिस्तान को 114 रन से हराया; सीवर बनीं टूर्नामेंट की टॉप स्कोरर
ENG W vs PAK W Women's World Cup 2023 | India vs Australia SF 1, इंग्लिश ओपनर डैनी व्याट ने 59 और नेटली सीवर-ब्रंट ने 81 रन की नाबाद पारी खेली। 214 रन के टारगेट का पीछा करने उतरी पाकिस्तान की टीम 20 ओवर खेलकर 9 विकेट पर 99 रन ही बना सकी। 
विमेंस टी-20 वर्ल्ड कप के ग्रुप-2 में इंग्लैंड ने पाकिस्तान को 114 रन से हरा दिया। केपटाउन के न्यूलैंड्स मैदान पर इंग्लैंड ने टॉस जीतकर बैटिंग चुनी और 20 ओवर में 5 विकेट पर 213 रन बना डाले। इंग्लिश ओपनर डैनी व्याट ने 59 और नेटली सीवर-ब्रंट ने 81 रन की नाबाद पारी खेली। 214 रन के टारगेट का पीछा करने उतरी पाकिस्तान की टीम 20 ओवर खेलकर 9 विकेट पर 99 रन ही बना सकी।
इस मैच के नतीजे के साथ ही यह तय हो गया कि इंडिया विमेंस टीम सेमीफाइनल में ऑस्ट्रेलिया से भिड़ेगी। ग्रुप-2 के चार में से चार मैच जीतकर इंग्लैंड टॉप पर रहा। वहीं, भारत 4 में से 3 मैच जीतकर दूसरे नंबर पर रहा। इसलिए टीम का सामना ग्रुप-1 में पहले नंबर पर रहने वाली ऑस्ट्रेलियन टीम से होगा।
व्याट-सीवर ने शुरुआती झटकों से उबारा 
पहले बैटिंग करने उतरी इंग्लैंड ने 33 रन के स्कोर पर ही 2 विकेट गंवा दिए थे। यहां से ओपनर डैनी व्याट और नेटली सीवर ब्रंट ने पारी संभाली। दोनों ने तीसरे विकेट के लिए 74 रन की पार्टनरशिप की। 12वें ओवर में 59 रन बनाकर व्याट आउट हो गईं। अगले ही ओवर में कप्तान हीथर नाइट भी पवेलियन लौट गईं।
सीवर ने फिर एमी जोन्स के साथ 95 रन की पार्टनरशिप की और टीम को 200 के पार पहुंचाया। सीवर के नाबाद 81 रनों की बदौलत इंग्लैंड ने 20 ओवर में 5 विकेट पर 213 रन बनाए। जोन्स 31 बॉल पर 47 रन बनाकर आउट हुईं।
बिखरती चली गई पाकिस्तानी पारी 
214 रन के विशाल टारगेट का पीछा करने उतरी पाकिस्तान टीम की शुरुआत खराब रही। टीम ने 5वें ओवर में 15 रन के स्कोर पर ही 3 विकेट गंवा दिए। 54 पर सातवां विकेट गंवाने के बाद तुबा हसन ने फातिमा सना के साथ पारी संभाली। दोनों ने 37 रन की पार्टनरशिप की। 19वें ओवर में तुबा 28 रन बनाकर आउट हुईं और पाकिस्तान की टीम 20 ओवर में 9 विकेट पर 99 रन ही बना सकी।
पहली पारी में 81 रन की नॉटआउट पारी खेलने वाली नेटली सीवर प्लेयर ऑफ द मैच रहीं। आज की पारी के साथ ही वह टूर्नामेंट की टॉप रन स्कोरर भी बन गईं। उनके 4 मैचों में 176 रन हो गए। इस लिस्ट में भारत की स्मृति मंधाना दूसरे नंबर पर हैं। मंधाना के 3 मैचों में 149 रन हैं।
23 फरवरी को होगा भारत का सेमीफाइनल
114 रन की बड़ी जीत के साथ इंग्लैंड ने ग्रुप-2 के पॉइंट्स टेबल में पहले स्थान पर रहकर ग्रुप स्टेज फिनिश किया। उसका सामना साउथ अफ्रीका से 24 फरवरी को होगा। टीम इंडिया ग्रुप-2 में इंग्लैंड के बाद दूसरे नंबर रही। 23 फरवरी को केपटाउन में उसका सामना ऑस्ट्रेलिया से होगा।
दोनों सेमीफाइनल की विजेता टीमें 26 फरवरी को केपटाउन के न्यूलैंड्स मैदान पर फाइनल में भिड़ेंगीं। सेमीफाइनल के लिए अब तक क्वालिफाई करने वाली 3 टीमों में ऑस्ट्रेलिया 5 बार की चैंपियन है। वहीं, इंग्लैंड ने एक बार खिताब जीता। भारत एक भी बार इस टूर्नामेंट को जीत नहीं सका है।
यहां देखें ग्रुप-2 का पॉइंट्स टेबल...
भारत लगातार तीसरी बार टी-20 वर्ल्ड कप के सेमीफाइनल में
भारतीय टीम ने साउथ अफ्रीका में चल रहे विमेंस टी-20 वर्ल्ड कप के सेमीफाइनल में प्रवेश कर लिया है। हरमनप्रीत कौर की कप्तानी वाली भारतीय टीम ने सोमवार को ग्रुप-2 में अपने आखिरी मुकाबले में आयरलैंड को डकवर्थ-लुइस (DLS) मेथड के तहत 5 रन से हराया। पूरी खबर पढ़ने के लिए यहां क्लिक करें...